Rusland en die Weste was die afgelope tyd weer kwaai haaks oor beskuldigings dat die Russe verantwoordelik is vir die vergiftiging van ’n oud-spioen en sy dogter in Engeland. Sergei Skripal is steeds in die hospitaal en sy dogter Yulia is pas ontslaan, maar 23 Russiese diplomate is uit Brittanje gegooi. Die Russe het weerwraak geneem deur dieselfde te doen en ander Westerse lande het die Britte se voorbeeld gevolg. Sommige kommentators bestempel dit as die begin van ’n nuwe Koue Oorlog.
Die Engelse sê dis “hoogs waarskynlik” dat die Russe die gif gebruik het; Rusland sê “bring die bewyse”. Tot dusver het die Britte dit nog nie gedoen nie en wil hulle ook nie die Russe toelaat om met Yulia te praat nie.
Hoe dit ook al sy, die hele petalje het my gedagtes teruggevoer na die dag toe ek as diplomaat uit Brittanje gegooi is, een van die min Suid-Afrikaners vir wie so ’n “eer” beskore was.
Dit was ’n sonnige Vrydagmiddag laat in Mei 1989 toe ek op pad was na die boonste verdieping van Suid-Afrika-Huis in Londen. In my hand was ’n lys van wyne wat ek uit Suid-Afrika wou bestel vir ŉ beplande onthaal. Dit was nog in die dae dat KWV se Roodeberg die kersie op die koek was.
Toe kom ek die ambassadeur, Ray Killen, teë. Hy ontbied my met ŉ ernstige gesig na sy kantoor. My kollega Jan Castelyn was reeds daar. ’n Rukkie later kom die oorblywende lid van die SA Weermag in Londen, ’n sersant, die vertrek binne.
Die Groot Krokodil, soos ons hom geken het, sou nie vir lief neem om deur Thatcher uitgetrap te word nie. Hy het figuurlik die middelvinger gewys. Die Ystervrou het egter haar bynaam gestand gedoen en beveel drie Suid-Afrikaanse diplomate moes die deur gewys word. Uiteindelik is ek en my twee kollegas summier uitgegooi.
Ek het hierdie skryfstuk geniet! Sal graag nog staaltjies wil hoor, ek is seker hy het baie om te vertel (net nie seker of hy alles mag vertel nie!)